পাহাড়ে দুর্যোগ! অনির্দিষ্টকালের জন্য বন্ধ ট্রেকিং, রিভার র‍্যাফটিং; স্থগিত সান্দাকফু পারমিট

কলকাতা: ঘূর্ণিঝড় মন্থার (Cyclone Montha) প্রভাবে ফের দুর্যোগ নেমে এসেছে উত্তরবঙ্গে (North Bengal)। পাহাড়ে ভারী থেকে অতি ভারী বৃষ্টির আশঙ্কায় অনির্দিষ্টকালের জন্য বন্ধ রাখা হল ট্রেকিং, রিভার র‍্যাফটিং, সাইক্লিং ও প্যারাগ্লাইডিং সহ সমস্ত অ্যাডভেঞ্চার স্পোর্টস। বন্ধ করে দেওয়া হয়েছে সান্দাকফু যাওয়ার পারমিটও।

প্রশাসনের নির্দেশে মানেভঞ্জন থেকে ট্রেকিং কার্যত নিষিদ্ধ করা হয়েছে। স্থানীয় বাসিন্দা ও পর্যটকদের নিরাপত্তার স্বার্থে এই সিদ্ধান্ত নেওয়া হয়েছে বলে জানিয়েছেন জিটিএ-র (GTA) অ্যাডভেঞ্চার ট্যুরিজম ফিল্ড ডিরেক্টর দাওয়া গ্যালপো শেরপা।

আরও পড়ুন: পোস্তায় চুরির অভিযোগে গ্রেফতার টেলিভিশন অভিনেত্রী রূপা দত্ত

বৃহস্পতিবার রাত থেকেই পাহাড় ও সমতলে শুরু হয়েছে বৃষ্টি। আবহাওয়া দফতরের পূর্বাভাস অনুযায়ী, শুক্র ও শনিবার দার্জিলিং, কালিম্পং, জলপাইগুড়ি, আলিপুরদুয়ার ও কোচবিহারে ভারী থেকে অতি ভারী বৃষ্টি হতে পারে। সিকিমেও বৃষ্টি ও তুষারপাতের সম্ভাবনা রয়েছে।

এই আবহে পাহাড়জুড়ে জারি করা হয়েছে লাল সতর্কতা। ধসপ্রবণ এলাকা ও নদীতীরবর্তী গ্রামগুলিতে মাইকিং করে সতর্ক করা হচ্ছে বাসিন্দাদের। উত্তরকন্যা সচিবালয়ে ২৪ ঘণ্টা কন্ট্রোল রুম চালু রাখা হয়েছে, বিপর্যয় মোকাবিলার প্রস্তুতিও নেওয়া হয়েছে।

উত্তরকন্যার এক ডেপুটি সেক্রেটারি জানান, পূর্ত, সেচ, বিদ্যুৎ, স্বাস্থ্য ও সিভিল ডিফেন্সের দলগুলিকে সর্বোচ্চ সতর্ক থাকতে বলা হয়েছে। পাহাড়ে ধসের সম্ভাবনা থাকায় আর্থমুভার প্রস্তুত রাখা হয়েছে, দুর্গম এলাকায় যোগাযোগ বজায় রাখতে স্যাটেলাইট ফোন ও পুলিশের আরটি সেট রেডি রাখা হয়েছে।

প্রসঙ্গত, ৮ অক্টোবরের টানা বৃষ্টিতে উত্তরবঙ্গে মারাত্মক ভূমিধস ও বন্যা পরিস্থিতি তৈরি হয়েছিল। সেই ক্ষত এখনো সারেনি, তার মধ্যেই ফের ঘূর্ণিঝড়ের প্রভাব আতঙ্ক বাড়িয়েছে প্রশাসন ও সাধারণ মানুষের মধ্যে।